**מיטשל (מיטש) גולדהאר** (באנגלית: **Mitchell "Mitch" Goldhar**; נולד ב-25 ביולי 1962) הוא מיליארדר ואיש עסקים יהודי-קנדי המתגורר בטורונטו, בעליה של רשת מרכזי הקניות "סמרט סנטרס" בקנדה ושל מועדון הכדורגל הישראלי מכבי תל אביב.

ביוגרפיה
--------

גולדהאר למד מדעי המדינה באוניברסיטת יורק בטורונטו שבקנדה, סיים את לימודי התואר הראשון בשנת 1985 ועם סיום לימודיו נכנס לתחום העסקים. כתוצאה של מיזם עסקי משותף עם רוב וולטון, יו"ר ענקית הקמעונאות האמריקאית וולמארט, פתחה חברתו של גולדהאר, "סמרט סנטרס", את הסניף הראשון של וולמארט בקנדה בבארי שבאונטריו. מאז הקימה סמרט סנטרס עוד 70 סניפים דומים ברחבי המדינה. החברה פועלת מהעיר ווהן, בפרבריה של טורונטו. הונו של גולדהאר מוערך בכ-2.7 מיליארד דולר והוא מדורג במקום ה-658 בין עשירי העולם על פי מגזין פורבס (נכון לתחילת ינואר 2021).

### פילנתרופיה

גולדהאר מעורב בגופים חברתיים וציבוריים רבים. בין השאר הוא חבר הנהלת בית החולים בעיר, יש לו קרן סיוע לילדים והוא גם סייע לבית החולים כאשר תרם 3.5 מיליון דולר להקמת מחלקה קרדיולוגית.

בכל שנה תורם גולדהאר למאות פרויקטים חברתיים, לקבוצות ספורט, לתוכניות לימודים בבתי ספר לשעות אחר הצהריים, תוכניות בריאות, מאבק נגד סמים, בתי חולים, בתי יולדות, מרכזי חינוך ועוד. גם הקהילה היהודית נשכרת מכספי התרומות שלו והוא מעורב בתרומות לקרן בית החולים היהודי במונטריאול, וכן גם ל-Jewish National Fund (קק"ל) ולאגודת הידידים הקנדית של האוניברסיטה העברית בירושלים.

### מכבי תל אביב

באוגוסט 2009 רכש גולדהאר את הבעלות על מועדון הכדורגל מכבי תל אביב מידיו של אלכס שניידר. גולדהאר השקיע סכומי כסף גדולים בקבוצה, והחל מעונת 2010/2011 תקציב הקבוצה הוא הגבוה ביותר בישראל. גולדהאר עוקב אחרי משחקי הקבוצה באמצעות שידורי הערוץ הישראלי בקנדה ומבקר בארץ לעיתים תכופות. בעונות 2012/2013, 2013/2014, 2014/2015, 2018/2019 ו-2019/2020 זכתה מכבי תל אביב תחת בעלותו באליפות המדינה. בעונת 2015/2016 העפילה הקבוצה לליגת האלופות, אחד היעדים שהציב גולדהאר להצלחת הקבוצה, ובחמש עונות נוספות העפילה לשלב הבתים של הליגה האירופית, מתוכם פעמיים עברה לשלב 32 האחרונות בעונות 2013/2014 ו-2020/2021. בעונת 2021/2022 העפילה הקבוצה משלב הבתים של הקונפרנס ליג לשלב הנוקאאוט הראשוני.

### חיים אישיים

בנובמבר 2011 פורסמה בעיתון "הארץ" כתבה שתיארה את גולדהאר כמי שמנהל את מכבי תל אביב בצורה ריכוזית ומגלומנית. בתגובה, גולדהאר הגיש תביעת דיבה בקנדה נגד העיתון ותבע בנוסף את דוד מרואני, מחבר הידיעה ואת שלומי ברזל, עורך מדור הספורט דאז. ביוני 2018, החליט בית המשפט העליון של קנדה כי ראוי יותר לברר את הסוגיה בבתי המשפט בישראל.

בשנים 2014–2017 היה גולדהאר במערכת יחסים עם הדוגמנית הישראלית דפנה דה גרוט (השתתפה ב"הרווק").

קישורים חיצוניים
----------------

* טלי ציפורי, ‏מיטש גולדהאר: איל הנדל"ן היהודי שתולה תקוות במכבי ת"א, באתר גלובס, 21 באוגוסט 2010
* דורון ברוש, האניגמה: מי אתה מיטש גולדהאר?, באתר nrg‏, 26 בנובמבר 2010
* JOHN LORINC, Mr. SmartCentres, Mitch Goldhar, gives Canadians what they want, The Guardian, 27-10-2011
* ליאור טימור, ‏המסע המצמרר של אמו של מיץ' גולדהאר לפולין, באתר ONE‏, 16 באפריל 2015
* עמיר פלג, גולדהאר: "מכבי זהבי? אין לי בעיה עם הכינוי הזה", באתר ynet, 1 בספטמבר 2015
* אתר למנויים בלבד  נדב צנציפר, שולט, באתר "ידיעות אחרונות", 31 במרץ 2019

הערות שוליים
------------

1. ↑  טל וולק, ‏מכבי ת"א עברה לידיו של מיטש גולדהאר; אלכס שניידר לא יקבל תמורה, באתר גלובס, 4 באוגוסט 2009
2. ↑  דוד מרואני, בעל הבית האמיתי במכבי ת"א, באתר הארץ, ‏29 בנובמבר 2011
3. ↑  איתמר ב"ז, מה שקורה בתל-אביב נשאר בתל-אביב, באתר העין השביעית, 7 ביוני 2018
4. ↑  צחי קומה, אחרי שלוש שנים: דפנה דה גרוט ומיטשל גולדהאר נפרדו, במדור "פנאי פלוס" באתר ynet‏, 22 באוגוסט 2017